Mandlowa mlóčeń

Mandlowa mlóčeń (Euphorbia amygdaloides) je rostlina ze swójby mlóčenjowych rostlinow (Euphorbiaceae). 

 Wopis 
Mandlowa mlóčeń je trajne zelo, kotrež docpěje wysokosć wot 30 hač do 60 (70) cm. Ma wjele njekćějacych, husto łopjenatych stołpikow. Wone wodrjewja, njesu hrube łopjena a w sćěhowacym lěće kćějace stołpiki wubiwaja. Rostlina wobsahuje běłu brěčku a je zymokruta.

 Łopjena 
Měnjate, w zymje zelene łopjena su jejko-lancetojte, kožane, cyłokromne a docpěja dołhosć wot 3 hač do 6 cm. Přezymowace łopjena su ćmowozelene, pozdźišo brune a docpěja dołhosć wot 3 hač do 7 cm.

 Kćenja 
Kćěje wot apryla hač do meje (junija). Kwětnistwa su pozdatne wokołki z pjeć hač dźewjeć promjenjemi. Žałzy přikrywneho keluška su čerwjene abo žołte a maja formu połměsačka. Wobě hornjej łopješce stej ke kulowatemu łopješku zrosćenej.

 Stejnišćo 
Rosće w zelišćowych lěsach. Ma radšo wapnite pódy.

 Rozšěrjenje 
Rostlina je w srjedźnej a južnej Europje ale tež w Małkej Aziji rozšěrjena.

 Wužiwanje 

 Warjetety a sorty 
 E. amygdaloides var. robbiae (syn. E. robbiae) njese na kónčkach wurostkow ćmowozelene łopjena a kulojte kwětnistwa z jasnozelenymi wysokimi łopješkami.
 Sorta 'Rubra' njese jasnozelene, jara burgunder-čerwjenje přeběžene lisćo a jědzelene wysoke łopješka.

 Nóžki 

 Žórła  
 Botanica, Einjährige und mehrjährige Pflanzen, Über 2000 Pflanzenporträts, ISBN 978-3-8331-4469-1, strona 340 
 GU Naturführer Blumen, ISBN 3-7742-1507-3, strona 226 
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, strona 164 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, strona 352 
 Brankačk, Jurij: Wobrazowy słownik hornjoserbskich rostlinskich mjenow na CD ROM. Rěčny centrum WITAJ, wudaće za serbske šule. Budyšin 2005. 
 Kubát, K. (Hlavní editor): Klíč ke květeně České republiky. Academia, Praha (2002)
 Lajnert, Jan: Rostlinske mjena. Serbske. Němske. Łaćanske. Rjadowane po přirodnym systemje. Volk und Wissen Volkseigener Verlag Berlin (1954)
 Rězak, Filip: Němsko-serbski wšowědny słownik hornjołužiskeje rěče. Donnerhak, Budyšin (1920)

 Wotkazy 



Kategorija:Mlóčenjowe rostliny